Tекст најаве за медије:

Изложба Удружења ликовних уметника примењених уметности и дизајнера Србије „Традиција као критеријум - Моравска Србија“ представиће се од 20. марта до 15. априла у Великом салону Културног центра Зрењанина, у оквиру програма визуелних уметности. Како се наводи, друга у низу изложби у оквиру пројекта „Традиција као критеријум“ фокусирана је на простор средишње или “моравске Србије”, како је ту регију карактерисао Јован Цвијић. Као транзиторно подручје, које пресеца “цариградски друм“, комуникациона артерија између јужних и северних, источних и западних области земље, Моравска Србија уједно јесте и спона између истока и запада и под значајним је утицајима различних култура. Идентитет и аутохтоност тог простора очувани су у препознатљивој народној ношњи, обичајима, величању историје, специфичној словенској митологији. Шеснаест уметника чији радови чине ову поставку, је одговорило на тему кроз различите медије: скулптуру, фотографију, дизајн, костим, керамику, архитектуру, накит, мозаик, текстил и научну теорију следећи основни теоријски став ауторке пројекта историчарке уметности др Дијане Милашиновић Марић да "Традиција као критеријум" не подразумева копирање прошлости већ у њој треба тражити подстицај или инспирацију .   
 
- Свечано отварање поставке заказано је у четвртак, 20. марта у 19 часова.

